b'\n_START_ARTICLE_\nLeijona (El\xc3\xa4inradan merkki)\n_START_PARAGRAPH_\nLeijona eli jalopeura (Leo) on viides El\xc3\xa4inradan merkeiksi kutsutuista sektoreista, joihin el\xc3\xa4inrata varsinkin astrologiassa jaetaan. Se k\xc3\xa4sitt\xc3\xa4\xc3\xa4 alueen 120\xe2\x80\x93150 astetta kev\xc3\xa4ttasauspisteest\xc3\xa4 it\xc3\xa4\xc3\xa4n. Aurinko saapuu t\xc3\xa4h\xc3\xa4n merkkiin vuosittain 22. tai 23. hein\xc3\xa4kuuta ja siirtyy seuraavaan Neitsyen merkkiin elokuun 23. p\xc3\xa4iv\xc3\xa4n aikoihin. Sit\xc3\xa4 aikaa vuodesta, jonka Aurinko on t\xc3\xa4m\xc3\xa4n merkin alueella, on vanhastaan sanottu my\xc3\xb6s m\xc3\xa4t\xc3\xa4kuuksi._NEWLINE_Merkki on saanut nimens\xc3\xa4 Leijonan t\xc3\xa4hdist\xc3\xb6st\xc3\xa4, joka 2000 vuotta sitten sattui liki\xc2\xadpit\xc3\xa4en yhteen t\xc3\xa4m\xc3\xa4n merkin kanssa. Maan akselin suunnan kiertymisen eli prekession vuoksi merkit eiv\xc3\xa4t kuitenkaan en\xc3\xa4\xc3\xa4 vastaa saman\xc2\xadnimisi\xc3\xa4 t\xc3\xa4hdist\xc3\xb6j\xc3\xa4, vaan nykyisin Kaksosten merkki vastaa suunnilleen Kravun t\xc3\xa4hdist\xc3\xb6\xc3\xa4._NEWLINE_Astrologisten k\xc3\xa4sitysten mukaisesti nimityst\xc3\xa4 leijona k\xc3\xa4ytet\xc3\xa4\xc3\xa4n varsinkin horoskoopeissa my\xc3\xb6s henkil\xc3\xb6ist\xc3\xa4, jotka ovat syntyneet Auringon ollessa t\xc3\xa4ss\xc3\xa4 merkiss\xc3\xa4.'